Vincent van Gogh

**Vincent Willem van Gogh** (☆ 30 di maart 1853 na Zundert, Hulanda - † 29 di juli 1890 na Auvers-sur-Oise, Francia) miho conoci como **Vincent van Gogh**, tabata un pintor Hulandes. 

Su obra ta cai bou di post-impresionismo, un movemento di arte cu a sigui impresionismo di siglo diesnuebe. Van Gogh su influencia riba expresionismo, fauvismo i abstraccion tempran tabata enorme y por wordo mira den hopi otro caracteristica di arte di siglo binti. E Museo Van Gogh na Amsterdam ta dedica na e obra di Van Gogh y su contemporaneonan. E Museo Kröller-Müller ta contene e di dos coleccion di Van Gogh mas grandi na mundo. Van Gogh ta wordo mira como un di e pintornan mas grandi di siglo diesnuebe. Sinembargo, e reconocemento aki a bini laat: aunke e tabatin algun fama caba denter di circulonan di arte selecta den e ultimo añanan di su bida, su obra a wordo nota solamente pa e publico en general despues di su morto, despues di cua Van Gogh y su obra a bira mundialmente famoso.

Den poco mas cu un decada, el a crea aproximadamente 2100 obra di arte, incluyendo alrededor di 860 pintura di zeta, mayoria di nan den e ultimo dos aña di su bida. Su suhetonan ta inclui paisahenan, naturalesa morto, potret i potretnan propio, mayoria di nan ta caracterisa pa color briyante y obra di cuashi dramatico cu a contribui na e aumento di expresionismo den arte moderno.

## Biografia
### Famia Van Gogh

Vincent van Gogh a nace na Zundert, Nort Brabant, un pueblo cerca di e frontera di Belgica. E tabata yui di e predicado Theodorus van Gogh (1822-1885) y Anna Cornelia Carbentus (1819-1907), yui muhe di un encuadernado di buki (hulandes: *boekbinder*) na Den Haag. Exactamente un aña prome cu su nacemento, su mayornan a haya un yui homber morto, tambe yama Vincent. Despues di Vincent, tres ruman muhe y dos ruman homber a nace: Anna, Theo, Willemien (Wil), Elisabeth (Lies) y Cor.

E famia tabata cana, regularmente, den naturalesa rond di Zundert. Aki ta unda Van Gogh su amor profundo pa e paisahe a surgi, un amor cu despues lo a wordo expresa den su obranan di arte.

### Scol basico y caracter
Van Gogh tabata di naturalesa romantico y un introvert for di un edad jong. E tabata e unico yiu cu tabata busca consuelo den naturalesa y hopi biaha tabata retira den su mesun mundo. E tabata cana canto di awa pa oranan largo, colectando insecto y identificando mata. E actividadnan aki tabata yena e falta di atencion di su famia.

Van Gogh a cuminsa na e scol di e pueblo na januari 1861, pero a wordo kita for di scol e siguiente aña. Su mayornan a haya cu su interaccion cu e muchanan di pueblo tabata masha onbeschoft. El a wordo educa na cas door di su tata y di un Anna Birnie. For di october 1864, Van Gogh a bai e internaat di Jan Provily na Zevenbergen, caminda el a siña franses, ingles y aleman. Aunke el a termina su scol basico akinan, e tabata mal contento y no a demostra ningun talento artistico.

### Prome ofishi

Na edad di diesseis aña, Van Gogh a bira e griffier di mas jong na e filial den Den Haag di e dealer internacional di arte, Goupil & Cie, funda originalmente pa su omo Vincent ("Oom Cent"). Na september 1872, Van Gogh a cuminsa coresponde cu su ruman homber, Theo. E corespondencia aki, cu lo a sigui durante henter su bida, ta un fuente importante di informacion tocante su bida y desaroyo.

Na juni 1873, Van Gogh a muda pa e filial na London di Goupil & Cie, caminda el a keda cerca Ursula Loyer na *87 Hackford Road*. Den su tempo liber el a bishita museonan manera British Museum y The National Gallery, caminda el a admira di obranan di pintornan di campo manera François Millet y Jules Breton. El a lesa hopi literatura y poesia. Ora el a namora di Eugénie Loyer, yiu muhe di su doño di cas, y a wordo rechasa, el a cai den un depresion.

Despues di periodonan cortico na Paris y London, Van Gogh a perde interes den e comercio di arte. El a wordo kita for di trabou riba dia 1 di april 1876. Van Gogh su omo tabata desapunta cu ne y a retira for di su bida.

### Educacion y religion
Van Gogh a bai traha como maestro na Ramsgate y despues na Isleworth, caminda el a bira asistente di un dominee metodista. Riba dia 4 di november 1876, el a predica pa prome biaha. Fe a hunga un rol importante den su bida, y e tabata aspira pa un futuro como predicado. El a traha un tempo cortico como asistente na Congregational Church van Turnham Green y a duna les na un *zondagschool* ("scol di diadomingo"). Aunke su atencion pa asuntunan religioso y spiritual a domina durante e periodo aki, el a keda interesa tambe den pintura. El a bishita Hampton Court pa admira e pinturanan di Hans Holbein, Rembrandt y e Italianonan di Renasemento den e coleccionnan real.

Durante un vacacion di Pasco na Etten, su famia a conclui cu  no tabatin un futuro den su ofishi na Inglatera. Na januari 1877 Van Gogh a muda pa Dordrecht pa traha den un negoshi di buki, pero esaki a dura solamente algun luna. Despues el a sali pa Amsterdam pa prepara pa e *landsexamen*, pa e por a haya acceso pa estudio di teologia. Entre mei 1877 pa juli 1878, el a keda cerca su omo Johannes van Gogh, un comandante di e waf marino, na Marineterrein den Amsterdam.

Van Gogh a para su estudio na 1878. E tabatin dificultad cu e idiomanan latin y griego y a sinti'e frustra pa e caracter teoretico di enseñansa. El a opta pa un educacion mas cortico na e *Vlaamse Opleidingsschool* ("Scol di Formacion Flamenco") pa evangelistanan protestant na Laken serca di Brusela.

### Belgica
#### Borinage
Na desèmber 1878, Van Gogh a wordo manda pa Petit-Wasmes den Borinage. Eynan el a cuminsa, riba dia 1 di februari 1879, un periodo di prueba como un predicado no-sacramental meymey di e trahadonan di mina. El a biba den masha pobresa, plaga pa sintimentonan di depresion cu lo a afecta e resto di su bida.

Van Gogh tabata biba den un barak simpel y tabata drumi riba un cama di cabana. E tabata sinti profundamente pa e dificultadnan di e trahadonan di mina y nan aparencia "fragil, cansa, y biba" y "biehes primatura door di cansansio". Pa ta solidario, el a baha den e mina di carbon di Charbonnage de Marcasse na april 1879, te na un profundidad di 700 meter. Apesar di su esfuersonan sincero, incluyendo cuido di viktimanan di un explosion di gas den mina, Van Gogh a keda un hende di afo pa e mineronan–uno straño.

Den zomer di 1879 el a ricibi un caha di aquarel for di su ex-hefe di Goupil & Co na Den Haag. El a uza esaki pa edita un dibuho anterior di potlood di un fabrica di carbon na Flénu, riba cua el a indica e colornan cu potlood.

Na 1879, Van Gogh a wordo rechasa como un predicado door di e comunidad protestant na Petit-Wasmes despues di seis luna. E tabata wordo considera mucho fanatico y dificil pa trata cu'ne. Na augustus di e mesun aña, el a bay na pia Brusela y Korsele pa pidi conseho serca dominee Abraham van der Waeyen Pieterszen. Den un carta di 5 di augustus 1879 na su ruman homber, Theo, el a skirbi tocante esaki: "Recientemente mi a bishita Brusela y Maria Hoorebeeke […] parcialmente na pia, esta cerca dominee Pieterszen cu ta pinta den e estilo di Schelfhout of Hoppenbrouwers y tin un comprondemento di arte."

Despues di su intento fracasa como predicado, Van Gogh a purba di sigui cu su vocacion religioso cu e meta pa proclama of plama e palabra di Dios, na Pâturages, y bishita hende malo na Wasmes. Apesar di su esfuersonan, el a bira desespera, mientras cu su famia tabata profundamente decepciona den dje. Pocopoco el a realisa cu su buskeda pa conocemento di Dios por a bira un buskeda pa conocemento propio. El a sinti cu e mester por a sirbi pa algo y pa scapa di e periodo duro aki, el a buska consuelo den literatura. El a lesa hopi, principalmente na frances, incluyendo *Les Temps Difficiles* (1869) di Charles Dickens, *L'Imitation de Jésus Christ* di Thomas a Kempis y *William Shakespeare* (1864) di Victor Hugo. Na ingles el a lesa obranan manera *The Pilgrim’s Progress* (1877) di John Bunyan y *Uncle Tom’s Cabin* (1852) di Harriet Beecher Stowe. E bukinan aki ta indica cu Van Gogh tabata na un nivel intelectualmente halto.

Durante su estadia na Borinage, Van Gogh a desaroya e sintimento pa ta un artista. Como un autodidact, el a siña pinta cu yudansa di manualnan tocante perspectiva y anatomia, manera *Traité d’Aquarelle* (1875), *Traité pratique de perspective* (1866) y *Éléments de perspective* di Armand Cassagne. Tambe el a pasa door di dos curso di pinta di Charles Bargue. El a traha sketch y pinturanan, expresivo y primitvo, di bida di cunukero, minero y hende simpel. El a wordo inspira pa gran maestronan manera Rembrandt y Millet. Pa medio di su ruman homber, Theo, e tabatin acceso na revistanan cu ehemplarnan di obranan manera *Les Becheurs* ("E cobadonan") (1880).

Den zomer di 1880, Van Gogh a haci un caminata di 70 kilometer for di Cuesmes pa Courrières panort di Francia. E tabata ke cera conoci cu e pintor di scol di Barbizon, Jules Breton, y mustra su pinturanan, pero finalmente no a durf di klop na e porta. Na caminda di regreso el a keda impresiona cu e "pueblonan di tela", un tema cu despues a aparece hopi biaha den su obranan. Decepciona, el a considera mayoria di su pintura como un fracaso y a tira nan afo. Como resultado, masha poco obra di e periodo aki a keda conserva. Un di e poco obranan cu a sobrevivi ta su mesun pintura di 1880 cual e ta referi na Millet su *Les Becheurs*. Un otro ehempel ta e pintura di carbon, *La maison Magros* ("E cas di Magros", 1879), cu Van Gogh a duna su doño di cas Charles Decrucq, unda el a biba pa tres luna na Cuesmes.

Na augustus 1880, Van Gogh a dicidi pa bira un artista. Probablemente esaki a sosode riba conseho di su ruman homber, Theo, kende regularmente a sosten'e financieramente for di maart di e aña ey.

#### Brusela

Na october 1880, Van Gogh a muda pa Brusela, caminda el a acerca un studio (tayer). Na november el a inscribi na Académie Royale des Beaux-Arts pa studia "pintamento pa arte plastico di estatuanan antiguo", bou guia di e pintor di historia y genero, Joseph van Severdonck. Sinembargo, e experencia a resulta insatisfactorio. Na december, Van Gogh a tuma parti na un examen, pero a caba ultimo. Ta posibel cu pa motibo di esaki e no a wordo permiti pa sigui of ku e mes a dicidi di stop. En todo caso, e no a tuma parti di e siguiente examen na februari 1881.

Van Gogh a mantene e mal recuerdonan di e periodo aki. E tabatin poco aprecio pa Van Severdonck y un otro maestro, Joseph Stallaert, y a yama nan "nan no ta bal ningun depchi". Tocante e Academia mes, el a skirbi cu e "no kier a tende of bisa un silaba mas tocante esey." Toch e duracion cortico aki tabatin un gran influencia den su desaroyo mas aleu; el a haya su prome experencia di con e mundo di arte ta funciona. Su actitud pa cu e Academia y educcion di arte a fortalece su imagen propio como un vanguardista, pero e sintimento amargo cu el a keda cu'ne a influencia su bista di arte en general.

Pa medio di su ruman homber, Theo, Van Gogh a cera conoci cu e pintor jong Anthon van Rappard, kende ya a haya experencia na Rijksacademie na Amsterdam, e academia di arte na Brusela y e tayer di Jean-Léon Gérôme na Paris. Nan dos a bira amigo y a traha hunto den e tayer di Van Rappard na Saint-Josse-ten-Noode, caminda nan a traha sketch di e area. Aunke Van Gogh a siña hopi for di Van Rappard, no tabatin un relacion tradicional di maestro y studiante. Toch e uzo di hopi strepinan den e obranan di Van Rappard, a influencia Van Gogh masha ku su propio estilo.

Sinembargo, nan colaboracion no tabata sin tencion. Van Gogh tabatin un caracter explosivo y a drenta den un discucion cu Van Rappard tocante tecnicanan academico, loke temporalmente a causa un kiebro den nan amistad. Asina mes, nan a sigui conoce otro pa hopi tempo.

Na cuminsamento di 1881, Van Gogh a tuma les den  perspectiva. Aunke e no ta menciona nomber di su docente, ta kere cu aki tabata trata di e pintor Hulandes-Belgica Adriaan-Jan Madiol. Van Gogh tabata admira Madiol su obranan. Den un carta pa Theo el a papia altamente di un pintura cu el a mira na cas di Madiol. El a asta pidi Theo pa recomenda Madiol na e Salon di Brusela.

Sinembargo, e caracter dificil di Van Gogh pronto a haci'e un "*persona non grata*" pa esnan rond di dje. Esaki a marca e comienso di su odisea dramatico, un periodo explosivo y turbulento cu lo a dura apenas dies aña. Despues di un mal comprendemento cu Van Rappard, nan amistad a yega na un fin temporal. Van Gogh a keda na Brusela pa mas o menos seis luna, buskando direccion y reconosemento.

### Hulanda
Den zomer di 1881, Vincent a regresa serca su mayornan, kendenan a muda di Helvoirt pa Etten. Durante e periodo aki el a dedica su mes intensivamente na pintamento y a traha un cantidad incontabel di dibuho y pintura, cu a mustra refinamento y artesania creciente. E gemoed (of estado di animo) di e cunukeronan, forma pa nan trabou duro, a inspira Van Gogh pa crea obranan poderoso y penetrante. Na prome instante, e tabata soña di traha como ilustrado pa revistanan pa gana su pan di cada dia, un imagen cu el rindi despues di hopi tempo.

#### Den haag
Vincent a biba despues independientemente na Den Haag y Nuenen. Na Den Haag el a bira envolvi den un relacion romantico y masha problematico cu Clasina Maria “Sien” Hoornik, un dama cu un problema alcoholico y un pasado como prostituta. Hoornik a inspira Van Gogh pa crea varios obra carga cu emocion, manera e litografia *Dolor*. Aunke Hoornik a haya un yui homber na 1882, no tin evidencia cu Vincent tabata e tata. Pronto nan relacion a deteriora, parcialmente debi na e problemanan financiero di Van Gogh, y na september 1883 el a laga Hoornik riba e insistencia di su ruman homber, Theo.Durante su tempo na Den Haag, Van Gogh a haya inspiracion tambe den e bario Hudiu, caminda el a traha potrrt y aquarel di paisahe di e stad. El a considera e comunidad hudiu di Den Haag como un fuente di inspiracion artistico, comparabel cu con Rembrandt a inmortalisa e Hudiunan di Amsterdam den su obra.

Na fin di 1881, Van Gogh a pasa mas o menos tres siman den e tayer di su primo di matrimonio, Anton Mauve, un miembro prominente di e *Haagse School* ('Skol di Den Haag'), kende tabata casa cu Van Gogh su prima, Jet Carbentus. Mauve a introduci Van Gogh na obranan di artistanan manera Jacob y Matthijs Maris, Weissenbruch, Mesdag, Breitner y Israëls. Tambe el a siña Van Gogh pintamento y tabatin un gran influencia riba su obra. Temanan manera *spitter* ("Cunukero"), *aardappeleters* ("Comedo di batata") y *houtverkopers* ("Bendedo di palo") ta influensianan, direktamente inspira pa Mauve.

Sinembargo, e relacion cu Hoornik a causa un kiebro cu Mauve y Hermanus Tersteeg, e hefe anterior di Van Gogh na e dealer di arte, Goupil. Ora Mauve a muri inesperadamente na Arnhem, riba dia 5 di februari 1888, Van Gogh a honr'e na Arles cu e obra *Souvenir de Mauve*.

#### Drenthe
Na 1883 Van Gogh a termina su relacion cu Hoornik y a bandona Den Haag pa Drenthe. El a yega Hoogeveen riba 11 di september, un escogencia parsialmente inspira pa su ruman homber, Theo. Theo a mira un pintura di paisahe na e Salon di Paris di 1882 pa e artista Aleman, Max Liebermann, kende tabata biaha pa Drenthe (Zweeloo) tur zomer pa pinta. Anton Mauve y su amigo pintor Anthon van Rappard tambe a conseha Van Gogh pa bishita Drenthe. Theo a financia su biahe cu trein for di e stacion di Den Haag HS pa Hoogeveen.

Van Gogh a pasa 18 dia na Albertus Hartsuiker su cas di huesped na Hoogeveen, caminda el a explora e area y a enfoka riba pinta paisahenan y figuranan. Pa dia 2 di oktober, el a sigui su biahe cu boto (un tipo di transporte publico cy yama, *trekschuit*) pa New Amsterdam, caminda el a haya refugio serka Hendrik Scholte.

For di Hoogeveen y specialmente New Amsterdam, Van Gogh a biaha rondona pa e paisahe, cu el a describi como "indescribiblemente bunita". Den un carta pa su ruman homber, Theo, el a scirbi: "Akinan ta completo y cu tur loke mi ta haya bunita. Esey kiermen, akinan ta pas. Den un otro carta el a remarca: "Net na e momento aki mi ta sinti den mi e comienso di algo miho. E no tey ainda, pero toch, mi ta mira den mi trabou cosnan cu mi no tabatin antes. Pintamento ta bini mas facil pa mi; mi ta sinti e impulso pa tuma poder di tur mi a laga te awor." Hopi biaha Drenthe ta wordo mira como un punto di cambio den su bida, caminda Van Gogh finalmente a dicidi di bira y keda un pintor.

Van Gogh a dedica numeroso pintura na e paisahe di paseit di Drenthe. E obranan aki, manera *Landschap in Drenthe* ("Paisahe na Drenthe"), ta caracterisa pa color scur y tecnica di pinseel dinamico. Tin biaha su pinturanan ta mustra e figuranan robusto di cunukeronan trahado, manera den *Onkruid verbrandende boer* ("*Cunukeronan ta kima yerba*") y *Boer met stok en spade ("Cunukeronan cu palo y scop")*.

Hendrik Scholte su alohamentu na New Amsterdam, caminda Van Gogh a keda, awor ta *Het Van Gogh Huis* ("E Cas di Van Gogh"). Esaki ta e unico cas na Hulanda unda Van Gogh a biba y traha cu ta accesibel pa publico. E camber den cua e tabata biba y pinta ta completamente intacto y por wordo bishita.

#### Neunen
Dia 4 di december 1883, Van Gogh a sali atrobe pa Hoogeveen pa tuma e trein, e siguiente dia, pa su mayornan na Nuenen. Durante e periodo aki e tabata enfoca riba bida duro di campo den su pinturanan. Obranan di e periodo aki ta inclui *Het Weefgewouw*, *Twee spittende boerinnen*, y shete imagen di e molina di biento, De Roosdonck, y cuater pintura di e molina di awa, Genneper, na Eindhoven.

Na Eindhoven tambe el a duna les na varios artista, entre otro Anton Kerssemakers. Na fin di april 1885, un luna despues di e morto inespera di su tata, el a completa su prome obra maestral, melancolico, pero extraordinariamente expresivo, *De aardappeleters* ("E comedonan di batata"). Na november di e mesun aña, Van Gogh a sali pa Antwerpen.

Lamentablemente, varios dibuho y pintura cu el a laga cu su famia a bay perdi ora su mama y ruman muhe, Willemien, a muda pa Breda na cuminsamento di 1886.

#### Antwerpen
Na november 1885, Van Gogh a laga Nuenen amarga y a bay Antwerpen, caminda el a muda pa un camber chikito riba e *Lange Beeldekensstraat*. El a transforma e espacio aki como un tayer. Durante su estadia cortico, na Antwerpen, el a bira fasina pa prenchi y *xylografia* (corta di palo) Hapones, cu el a descubri na bendedonan di antiguedad y negoshi di buki. Entusiasma el a colecciona y a colga obranan colorido aki riba muraya di su camber. E uzo decorativo y estetico di color lo a influencia Van Gogh su desaroyo artistico.

Van Gogh pronto a sintié na kas den e stat ku su kafénan di marinero, shap, i bordèl. Na promé instante el a purba pinta paisahenan di stat i esenanan di kaya pa bende komo rekuerdo na turistanan. Obranan manera *Gezicht op Het Steen*, *Onze-Lieve-Vrouwekerk* y *Grote Markt* no a haña kumpradó. En realidat, su enfoke tabata riba un otro meta: e buskamentu pa beyesa femenino. El a bishit museo i misanan na Antwerpen, kaminda e tabata partikularmente interesa den con maestronan Flamenco tabata presenta hende muhe. Den cartanan pa su ruman homber Theo, el a describi e "carni femenino" aki, sin berguensa, den terminonan sensual.

Libera di e reglanan estrikto di su residensia anterior, Van Gogh a bai busca modelonan cu lo a expone nan curpa p'e. El a bishita teater, bar di baile, i bordelnan, pero dor cu e tabatin tiki cen, e no a haya casi ningun hende dispuesto pa yud'e. Hopi biaha e tabata djis traha sketchnan lihe, mientras e tabata sinta na un bar. Den su prome luna na Antwerpen, poko hende a bin su tayer. Esaki a resulta den obranan, manera *Kop van een oude man* i *Kop van een vrouw*. Ku e cen cu el a ricibi di su ruman homber Theo na december, el a logra haya un hende muhe pa para komo modelo. Esaki a resulta den *Portret di un Muhe ku un Strik Cora*, un pintura colorido cu tabata hopi diferente for di e estilo scur di su obranan anterior.

Rond di Pasco di aña 1885, Van Gogh a bira deprimi y a busca consuelo den café y bordelnan, maldicionando esnan cu a rechas'e. Na januari 1886, Theo a insisti pa Van Gogh bandona Antwerpen, pero e tabata persistente.

Na dia 18 di yanüari 1886, Vincent van Gogh, apesar di intenshonnan anterior, a inskribí na e prestigioso Akademia di Arte di Antwerpen. E tabata spera di haña amigunan nobo einan i kibra su soledat artístiko. Tòg el a dura ménos ku tres luna.

Pronto el a haña un konflikto ku Karel Verlat, dosente di "Antik". Aunke Van Gogh tabatin un aversion kontra di dibuho di eskulturanan plástiko antiguo, na promé instante, el a traha ku disiplina. Esaki a resultá den obranan manera *Gipsen vrouwentorso* ('Ròmpi  femenino plástiko'), *De discuswerper* ('E tiradó di disko') i *Paard* ('Kabai'). Sinembargo, Verlat a prohibié di pinta òf traha ku modelonan bibu, e mesun motibu pakiko Van Gogh a inskribí pa e Akademia. Verlat ku despresio a mand'é bèk pa e klas di dibuho.

### Fayecimento

Van Gogh a dicidi di bay Arles, unda el a spera su amigonan lo compañ'e y yud'e busca un scol di arte. Na final di aña 1888, Gauguin a muda for di Arles, lagando Van Gogh. Despues di esey, Van Gogh a cuminsa sufri di atakenan di ansiedad, depresion y posiblemente psychose. Awendia ta specula cu Van Gogh tabatin problemanan mental cronico. El a keda un temporada den un institucion psikiatrico na Saint-Remy, Francia pa ricibi tratamento. Mitar di 1890 su salud mental a mehora y el a bay biba na Auvers-sur-Oise. 

E orea corta e bira un simbolo cu a keda asocia cu Van Gogh te dia di awe. Su problema mental a bira asina serio cu el drenta un instituto pa cuido mental. Diesocho luna despues, el a purba comete suicidio door di tira su mes cu un arma di candela. El a fayece dos dia despues. Theo, cu tabata cu Van Gogh prome cu el a fayece, a informa cu su ultimo palabranan tabata *"La tristesse durera toujours"*, cu kiermen "E tristesa lo dura pa semper" na Frances. E fayecemento di Van Gogh a afecta su ruman masha hopi mes. Seis luna despues, Theo a fayece. 

Durante su carera cortico, Van Gogh a bende tiki pintura y tabatin hopi problema financiero. E tabata depende di su ruman Theo pa por sigui biba como artista.

## Trivialidad
* Na december 1954 Museo di Corsou na Willemstad tabata e prome museo den Latino America y Caribe unda a organisa un exhibicion di e obranan di Van Gogh.

## Galeria di obra

## Link externo
* Van Gogh Museum Amsterdam
* E trabou completo di Vincent van Gogh
* http://www.artchive.com/artchive/V/vangogh.html